Hummer-verhoor begin in Junieŉ 31-jarige man wat glo in Oktober verlede jaar twee motorfietsryers met ŉ Hummer doodgery het, se verhoor sal in Junie vanjaar begin. Landdros Ben van der Walt het Dinsdagoggend in die Pretoria-Noord streekshof gelas dat Indi Chiyabu, wat tereg staan op twee aanklagte van strafbare manslag, op 12 Junie in dieselfde hof verhoor sal word. Chiyabu het glo op 16 Oktober 2010 vir J.P. Kruger (32) en Pieter Coetzee (60) doodgery. Chiyabu het glo aan die verkeerde kant van die pad gery toe hy glo in Kruger, Coetzee en Coetzee se seun, ook Pieter, vasgery het. Die Hummer het glo aan die brand geraak en Chiyabu het na bewering van die toneel gevlug. Coetzee sr. en Kruger is op die toneel dood. Coetzee jr. se regterbeen moes bo die knie geamputeer word. Chiyabu is uit op ŉ waarskuwing.